បទ​ចោទប្រកាន់​បៀតបៀន​ផ្លូវ​ភេទ​ធ្វើ​ឲ្យ​កក្រើក​ការ​ប្រជែង​តំណែង​សមាជិក​ព្រឹទ្ធសភា​អាមេរិក
«ខ្ញុំ​មិន​ដែល​ប្រព្រឹត្ត​មិន​គប្បី​លើ​ផ្លូវ​ភេទ​ជាមួយ​នរណា​ម្នាក់​ទេ... មុន​ពេល​បោះឆ្នោត​ ដែល​នាំ​ឲ្យ​មាន​ការ​ចោទប្រកាន់​ដូច​គ្នា​នេះ គឺ​ពិត​ជា​មិន​គួរ​ឲ្យ​ជឿ»។
វ៉ាស៊ីនតោន — លោក Roy Moore បានបង្កើតអាជីពពីការរិះគន់អ្វីដែលលោកយល់ឃើញថា ជាបញ្ហាញាំញីនៅអាមេរិក ជាពិសេសពាក់ព័ន្ធនឹងរឿងផ្លូវភេទ។ លោក Roy Moore ដែលជាបេក្ខជនសមាជិកព្រឹទ្ធសភាមកពីគណបក្សសាធារណរដ្ឋបាននិយាយថា៖ «ភាពអសីលធម៌ ការរំលូតកូន ការរួមភេទតាមរន្ធគូថ អំពើលីលាខាងផ្លូវភេទកំពុងតែកើតមានពាសពេញទឹកដីរបស់យើង»។ ឥឡូវនេះ ស្រ្តីមួយចំនួនបានចោទប្រកាន់លោក Mooreពីការប្រព្រឹត្តអំពើបៀតបៀនផ្លូវភេទលើពួកគេ កាលពីពីរបីទសវត្សរ៍មុន នៅពេលដែលពួកគេស្ថិតនៅក្នុងវ័យជំទង់ ហើយលោក Moore ស្ថិតនៅក្នុងវ័យ ៣០ឆ្នាំ។ លោក Jeff Flake សមាជិកព្រឹទ្ធសភាមកពីគណបក្សសាធារណរដ្ឋបាននិយាយថា៖ «រឿងនេះពិតជាគួរឲ្យស្អប់ខ្ពើមណាស់»។ សមាជិកគណបក្សសាធារណរដ្ឋ ដែលមានទំនោរនឹងបង្ហាញពីសំណើកាត់បន្ថយពន្ធដារ ត្រូវបង្ខំចិត្តចេញមកនិយាយពីរឿងនេះ។ «ប្រសិនបើមានការពិតនៅក្នុងរឿងនេះ គាត់ [លោក Moore] ត្រូវតែដកខ្លួនចេញ ហើយ [ត្រូវតែធ្វើ] ឥឡូវនេះ»។ លោក Moore ដែលជាអតីតចៅក្រមតុលាការកំពូលប្រចាំរដ្ឋ ត្រូវបានដកចេញពីតំណែងចំនួនពីរដង។ ទីមួយគឺនៅពេលដែលលោកបដិសេធមិនដកចេញរូបសំណាកវិន័យព្រះ Ten Commandments ពីអគារសាធារណៈមួយ។ បន្ទាប់មកគឺនៅពេលដែលលោកបដិសេធមិនទទួលស្គាល់ការដាក់ឲ្យស្របច្បាប់នូវការរៀបការរវាងអ្នកមានភេទដូចគ្នានៅសហរដ្ឋអាមេរិក។ ឥឡូវនេះ លោកជាបេក្ខជនប្រជែងតំណែងក្នុងព្រឹទ្ធសភា ហើយយុទ្ធនាការរបស់លោក Moore កំពុងតែជួបប្រទះវិបត្តិ។ លោក Roy Moore បានមានប្រសាសន៍ថា៖ «ខ្ញុំមិនដែលប្រព្រឹត្តមិនគប្បីលើផ្លូវភេទជាមួយនរណាម្នាក់ទេ... មុនពេលបោះឆ្នោត ដែលនាំឲ្យមានការចោទប្រកាន់ដូចគ្នានេះ គឺពិតជាមិនគួរឲ្យជឿ»។ មន្រ្តីក្នុងជួរបក្សរបស់លោកត្រាំមិនបានបោះបង់លោក Moore ចោលទេ។ អ្នកស្រី Kellyanne Conway ទីប្រឹក្សាលោកប្រធានាធិបតីត្រាំបាននិយាយថា «វានឹងជារឿងមិនធ្លាប់មានពីមុនមកដ៏គ្រោះថ្នាក់មួយសម្រាប់យើងគ្រប់គ្នា មិនថានរណាម្នាក់ទេ នៅក្នុងប្រទេសនេះ គឺថា នឹងត្រូវរងការកាត់ផ្តាច់ចេញ ដោយសារតែរបាយការណ៍សារព័ត៌មាន។ នេះជាលទ្ធិប្រជាធិបតេយ្យ អាស្រ័យរដ្ឋធម្មនុញ្ញ»។ ប៉ុន្តែសមាជិកព្រឹទ្ធសភាមកពីគណបក្សសាធារណរដ្ឋបានសម្រុកទៅបង្ហោះសារនៅលើបណ្តាញសង្គមទ្វីធឺ ដោយមានមួយចំនួនដកខ្លួនពីការគាំទ្រលោក Moore ហើយមួយចំនួនទៀតអំពាវនាវឲ្យលោកដកខ្លួនចេញពីការប្រជែងយកតំណែងសមាជិកព្រឹទ្ធសភា។ ដៃគូប្រជែងរបស់លោកពីគណបក្សប្រជាធិបតេយ្យក៏បានបញ្ចេញសំឡេងផងដែរ៖ លោក Doug Jones បេក្ខជនសមាជិកព្រឹទ្ធសភាមកពីគណបក្សប្រជាធិបតេយ្យបាននិយាយថា៖ «នេះជាបញ្ហារបស់គាត់។ គាត់ត្រូវតែដោះស្រាយបញ្ហានោះ ហើយប្រជាពលរដ្ឋនៅរដ្ឋ Alabama ត្រូវការចម្លើយ»។ សមាជិកគណបក្សសាធារណរដ្ឋកាន់កាប់កៅអីមួយភាគធំ ដោយមានលើសកៅអីចំនួនពីរនៅក្នុងព្រឹទ្ធសភា ដែលសំឡេងនេះចែកជាពីរ ប្រសិនបើសមាជិកគណបក្សប្រជាធិបតេយ្យឈ្នះនៅរដ្ឋ Alabama ដែលជារដ្ឋដែលមានប្រជាជនភាគច្រើនគាំទ្រគណបក្សសាធារណរដ្ឋ។ លោក Tom Perez ប្រធានគណៈកម្មាការជាតិប្រជាធិបតេយ្យ (Democratic National Committee) ដែលគ្រប់គ្រងគណបក្សប្រជាធិបតេយ្យនៅអាមេរិក បាននិយាយថា៖ «សមាជិកគណបក្សប្រជាធិបតេយ្យអាចប្រកួត និងឈ្នះគ្រប់ទីកន្លែង»។ ខណៈដែលសមាជិកគណបក្សប្រជាធិបតេយ្យកំពុងតែពង្រឹងខ្លួន សមាជិកព្រឹទ្ធសភាមកពីគណបក្សសាធារណរដ្ឋកំពុងប្រឈមជាមួយនឹងការពិតមួយ ដែលនោះគឺ ពួកគេអាចបាត់បង់កៅអីព្រឹទ្ធសភា ឬត្រូវចូលរួមជាមួយនឹងបុរសម្នាក់ ដែលសមាជិកមួយចំនួននៅក្នុងជួរបក្សខ្លួនប្រកាសថា មិនសមនឹងចូលបម្រើការ៕